## Odluka o davanju suglasnosti trgovačkom društvu HT - Hrvatske telekomunikacije d.d. iz Zagreba na Dodatak 2 - Usluga predodabira operatora Standardnoj ponudi za usluge međusobnog povezivanja HT - Hrva

### NN 61/2005 (16.5.2005.), Odluka o davanju suglasnosti trgovačkom društvu HT - Hrvatske telekomunikacije d.d. iz Zagreba na Dodatak 2 - Usluga predodabira operatora Standardnoj ponudi za usluge međusobnog povezivanja HT - Hrva

# HRVATSKA AGENCIJA ZA TELEKOMUNIKACIJE

**1184**

Na temelju članka 12. stavka 1. točke 5., članka
12. stavka 3. Zakona o telekomunikacijama (»Narodne novine« br.
122/03, 158/03 i 60/04) (dalje u tekstu: Zakon), te članka 6. stavka 7. Pravilnika
o pristupu mreži i međusobnom povezivanju (NN 185/03) (dalje u tekstu:
Pravilnik), u postupku izdavanja suglasnosti trgovačkom društvu HT – Hrvatske
telekomunikacije d.d., Zagreb, Savska cesta 32, na Dodatak 2 – Usluga predodabira operatora Standardnoj ponudi za usluge
međusobnog povezivanja HT – Hrvatskih telekomunikacija d.d. za
telekomunikacijske operatore i davatelje usluga s dozvolom za pružanje javne
govorne usluge u nepokretnoj mreži u Republici Hrvatskoj, od 5. svibnja 2005.,
Vijeće Hrvatske agencije za telekomunikacije (dalje u tekstu: Vijeće Agencije)
je na sjednici održanoj 9. svibnja 2005. donijelo

## ODLUKU

1. Daje se suglasnost trgovačkom društvu HT –
Hrvatske telekomunikacije d.d., Zagreb, Savska cesta 32 na Dodatak 2 – Usluga predodabira operatora Standardnoj ponudi za usluge
međusobnog povezivanja HT – Hrvatskih telekomunikacija d.d. za
telekomunikacijske operatore i davatelje usluga s dozvolom za pružanje javne
govorne usluge u nepokretnoj mreži u Republici Hrvatskoj, od 5. svibnja 2005.
g., koja je sastavni dio ove Odluke.

2. Ova će se Odluka objaviti u »Narodnim
novinama«.

```
Obrazloženje
```

```

```

Vijeće Agencije je 25. veljače 2005. godine
izdalo suglasnost trgovačkom društvu HT-Hrvatske telekomunikacije d.d., Zagreb,
Savska cesta 32 na Standardnu ponudu HT– Hrvatskih telekomunikacija d.d. za
telekomunikacijske operatore i davatelje usluga s dozvolom za pružanje javne
govorne usluge u nepokretnoj mreži u Republici Hrvatskoj od 8. veljače 2005. g.
Navedena Standardna ponuda nije sadržavala Dodatak koji se odnosi na uslugu predodabira operatora, te je, nakon stupanja na snagu
Odluke o prenosivosti broja i predodabiru operatora
(dana 1. ožujka 2003. g.), HT d.d., na zahtjev Agencije, dana 12. travnja 2005.
g. dostavio dopunu Standardne ponude za usluge međusobnog povezivanja s
Dodatkom 2 koji se odnosi na uslugu predodabira
operatora te troškovno obrazloženje naknade za implementaciju CPS
funkcionalnosti i naknade za uspostavu usluge predodabira
operatora po korisničkom telefonskom broju.

Nakon analize dokumentacije izračuna troškova za
uslugu preodabira operatora Vijeće Agencije je
rješenjem klasa: 344-01/05-01/47, urbroj: 376-05-08,
od 28. travnja 2005. god. naložilo HT-u da u Dodatak 2 Standardne ponude
implementira jednokratnu naknadu za uspostavu usluge predodabira
operatora po korisničkom telefonskom broju u iznosu od 76,90 kn. HT d.d. je 5.
svibnja 2005. god. dostavio Dodatak 2 Standardne ponude izmijenjen prema
rješenju Agencije.

Iz provedene analize Dodatka 2 Standardne ponude
od 5. svibnja 2005. god., Vijeće Agencije je utvrdilo da Dodatak 2 Standardne
ponude ispunjava uvjete određene Pravilnikom o pristupu mreži i međusobnom
povezivanju na način da su definirani pojmovi i procesi koji se odnose na
dodatak; definirana je usluga predodabira operatora;
točno je definiran opseg CPS usluge što znači da je CPS usluga moguća samo za
sve vrste javne govorne usluge u nepokretnoj mreži krajnjeg korisnika T-Com-a istovremeno (profil-svi pozivi), a također su
navedene vrste poziva za koje CPS usluga nije moguća (pozivi s dodanom
vrijednošću te pozivi prema internetskim uslugama); definirano je da operator,
temeljem Dodatka 2 Standardne ponude T-Com-a, ne može
ugovoriti uslugu predodabira operatora samo za
određenu vrstu javnih govornih usluga u nepokretnoj mreži, već isključivo
istovremeno za sve vrste javne govorne usluge u nepokretnoj mreži; objašnjen je
način uspostavljanja usluge pred­odabira operatora u T-Com
mreži počevši od zahtjeva za uvođenje usluge predodabira
operatora koji podnosi operator koji namjerava nuditi usluge krajnjim
korisnicima T-Com-a; detaljno je objašnjen proces
podnošenja zahtjeva za uspostavu usluge po korisničkom telefonskom broju te su
definirani procesi obrade zahtjeva; definirana je naplata mjesečne naknade i
naplata ostvarenog prometa putem CPS usluge; definirani su uvjeti isključenja
usluge te su navedene jednokratna naknada za uspostavu CPS funkcionalnosti i
jednokratna naknada za uspostavu usluge predodabira
operatora po korisničkom telefonskom broju.

Provedenom analizom utvrđeno je da Dodatak 2
Standardne ponude ispunjava uvjete određene Zakonom o telekomunikacijama i
Pravilnikom o pristupu mreži i međusobnom povezivanju, te je Vijeće Agencije na
temelju članka 6. stavka 7. Pravilnika o pristupu mreži i međusobnom povezivanju,
a prema svom Poslovniku, donijelo Odluku kako je navedeno u točki 1.
dispozitiva.

Dodatak 2 Standardne ponude za usluge međusobnog
povezivanja HT – Hrvatskih telekomunikacija d.d. za telekomunikacijske
operatore i davatelje usluga s dozvolom za pružanje javne govorne usluge u
nepokretnoj mreži u Republici Hrvatskoj, koji se odnosi uslugu predodabira operatora, je na snazi do 1. lipnja 2005., do
kada vrijedi i sama Standardna ponuda.

Temeljem članka 56. st. 4. Zakona o
telekomunikacijama, članka 6. st. 8. i članka 12. st. 1. Pravilnika o pristupu
mreži i međusobnom povezivanju, ova Odluka će se objaviti u »Narodnim
novinama«.

UPUTA O PRAVNOM LIJEKU

Protiv ove Odluke žalba nije dopuštena, ali se
može pokrenuti upravni spor kod Upravnog suda Republike Hrvatske u roku od 30
dana od dana primitka.

Klasa: 344-01/05-01/47

Urbroj: 376-05-10

Zagreb, 9. svibnja 2005.

Predsjednik Vijeća

Hrvatske agencije za telekomunikacije

**Gašper** **Gaćina, dipl. ing. el**., v. r.

DODATAK 2

USLUGA PREDODABIRA
OPERATORA STANDARDNOJ PONUDI ZA USLUGE MEĐUSOBNOG POVEZIVANJA

**HT – Hrvatskih telekomunikacija d.d.za
telekomunikacijske operatore i davatelje usluga s dozvolom za pružanje javne
govorne usluge u nepokretnoj mreži u Republici Hrvatskoj**

Dodatak 2 – Usluga predodabira
operatora, sastavni je i neodvojivi dio Standardne ponude za usluge međusobnog
povezivanja HT – Hrvatskih telekomunikacija d.d. (dalje u tekstu: T-Com) za operatore i davatelje usluga s dozvolom za pružanje
javne govorne usluge u nepokretnoj mreži u Republici Hrvatskoj (dalje u tekstu:
Standardna ponuda T-Com-a) u tekstu predanoj
Hrvatskoj agenciji za telekomunikacije (dalje u tekstu: Agencija) na odobrenje
8. veljače 2005., a koju je Agencija odobrila na svojoj sjednici održanoj 25.
veljače 2005. godine.

Ovim Dodatkom 2 dopunjuje se tekst Standardne
ponude T-Com-a u pogledu implementacije i pružanja predodabira operatora što je pretpostavka za uslugu
polaznog prometa putem usluge predodabira operatora
koja je pored usluga terminiranja prometa u mrežu T-Com-a
koji nastaje u mreži Operatora ili mreži T-Com-a,
usluge polaznog prometa putem usluge odabira operatora (CS), poziva na posebne
usluge T-Com-a za krajnje korisnike Operatora i
usluge iznajmljenih vodova međusobnog povezivanja, jedna od osnovnih usluga koje
su predviđene Standardnom ponudom T-Com-a.

Pojmovi navedeni u ovom Dodatku 2 imaju značenje
određeno Standardnom ponudom T-Com-a osim ako ovim
Dodatkom 2 pojedinim pojmovima nije pridodano drugačije značenje.

1. PREDODABIR OPERATORA

*1.1. Opis usluge*

Usluga predodabira
operatora (CPS): usluga koja krajnjim korisnicima T-Com-a
omogućava da unaprijed programiranim odabirom Operatora, koji posreduje u
ostvarivanju telekomunikacijske veze (koji ima ugovor s krajnjim korisnikom T-Com-a) ostvaruju unaprijed odabrane vrste
telekomunikacijskih veza u nepokretnoj telekomunikacijskoj mreži, bez biranja predbroja ili korištenjem kojeg drugog postupka za takvo
preusmjeravanje.

U svrhu omogućavanja CPS-a, T-Com prilagođava komutaciju na kojoj je priključen krajnji
korisnik T-Com-a na način da se pozivi za koje je CPS
omogućen sukladno Standardnoj ponudi T-Com-a i
Ugovoru o međusobnom povezivanju između T-Com-a i
Operatora, a koje je uputio krajnji korisnik T-Com-a,
automatski prenose prema mreži Operatora kojeg je odabrao krajnji korisnik T-Com-a tako da krajnji korisnik T-Com-a
ne mora birati kratki kod za odabir operatora. U svakom slučaju, krajnji
korisnik T-Com-a može u bilo kojem trenutku zaobići
unaprijed programiran predodabir operatora (CPS)
biranjem kratkog koda za odabir operatora posebno za svaki poziv (CS).

I CPS i CS se temelje na istom kratkom kodu za
odabir operatora koji je potreban za prijenos poziva prema mreži odabranog
operatora.

*1.2. Opseg usluge*

CPS usluga moguća je samo za sve vrste javne
govorne usluge u nepokretnoj mreži krajnjeg korisnika T-Com-a
istovremeno (profil – svi pozivi). Pozivi s dodanom vrijednošću (pozivi prema
brojevima 06x, 0800, 9xxx) su isključeni. Također, pozivi prema internetskim
uslugama (pozivi prema brojevima 07x) su isključeni. U svrhu izbjegavanja
dvojbi, Operator temeljem ove Standardne ponude T-Com-a,
ne može ugovoriti uslugu predodabira operatora samo
za određenu vrstu javnih govornih usluga u nepokretnoj mreži (npr. samo za nacionalne ili lokalne pozive ili samo za pozive
prema pokretnim mrežama ili samo za međunarodne pozive) već može ugovoriti
navedenu uslugu isključivo istovremeno za sve vrste javne govorne usluge u
nepokretnoj mreži. Isto tako, krajnjim korisnicima T-Com-a,
Operator ne može ponuditi uslugu CPS za pojedine već samo za sve vrste javne
govorne usluge u nepokretnoj mreži.

T-Com ne omogućuje
usluge predodabira operatora za one krajnje korisnike
T-Com-a koji ne ostvaruju pristup javnoj nepokretnoj
telekomunikacijskoj mreži putem standardne pristupne linije T-Com-a odnosno onim korisnicima kojima sukladno primjenjivim
propisima i/ili pretplatničkom ugovoru odnosno uvjetima T-Com-a
za javnu govornu uslugu nije dopušteno koristiti uslugu predodabira
operatora.

T-Com ne obračunava i ne naplaćuje javne govorne
usluge u nepokretnoj mreži koje pruža Operator krajnjim korisnicima T-Com-a putem usluge CPS.

*1.3. Uspostavljenje usluge predodabira
operatora u T-Com mreži*

Operator koji namjerava nuditi usluge krajnjim
korisnicima T-Com-a putem CPS usluge mora zatražiti od T-Com-a
uvođenje te usluge. CPS uslugu T-Com i Operator će
ugovoriti ugovorom o međusobnom povezivanju. Sve odredbe Standardne ponude T-Com-a na sklapanje ugovora o međusobnom povezivanju
primjenjuju se i u slučaju ugovaranja usluge predodabira
operatora.

T-Com će naplatiti spomenutom Operatoru
jednokratnu naknadu za uvođenje CPS usluge definiranu u točki 2.1. ovog Dodatka
za prilagodbu T-Com infrastrukture u svrhu
omogućavanja CPS funkcionalnosti.

Krajnji korisnik T-Com-a
koji želi koristiti CPS uslugu uputit će zahtjev Operatoru kojeg je odabrao u
tu svrhu. Odabrani Operator zatim će kontaktirati T-Com
u svrhu aktiviranja CPS usluge za tog krajnjeg korisnika. T-Com
neće primati zahtjeve za aktiviranje CPS usluge direktno od svojih krajnjih
korisnika. Krajnji korisnik T-Com-a može za CPS
odabrati samo jednog operatora po korisničkom telefonskom broju. Za uspostavu
CPS usluge Operator plaća T-Com-u jednokratnu naknadu
po korisničkom broju definiranu u točki 2.2. ovog Dodatka.

CPS usluga ostvaruje se sklapanjem ugovora
između krajnjeg korisnika T-Com-a i Operatora.
Pisanom zahtjevu za aktiviranjem CPS usluge Operator prilaže sklopljeni ugovor
i dostavlja ga T-Com-u. Operator je dužan, na zahtjev
krajnjeg korisnika omogućiti korištenje dodatnih telekomunikacijskih usluga
koje se odnose na pozive koji su obuhvaćeni CPS uslugom (npr.
zabrana odlaznih poziva, detaljizirani ispis računa i sl.).

T-Com će provjeriti
tehničke mogućnosti i ostale detalje vezane uz status svog krajnjeg korisnika
te u roku od najduže 5 radnih dana od dana zaprimanja pisanog zahtjeva
omogućiti CPS uslugu krajnjem korisniku navedenom u tom zahtjevu.

Svi pozivi za koje je CPS dozvoljen, automatski
će biti usmjereni prema mreži Operatora za kojeg je CPS aktiviran. Sve ostale
vrste poziva bit će realizirane i naplaćene putem T-Com-a.
Operator je obvezan na jasan način uputiti korisnika na odgovarajuću službu
kojoj se korisnik može obratiti u slučaju problema s CPS uslugom, što mora biti
jasno naznačeno u ugovoru između krajnjeg korisnika T-Com-a
i Operatora te na računima koje Operator ispostavlja korisniku.

Kada T-Com primi upit
od korisnika u vezi s CPS uslugom koju mu pruža Operator, T-Com
će uputiti korisnika izravno na Operatora.

Za vrijeme korištenja CPS usluge krajnji
korisnik T-Com-a je obvezan plaćati mjesečnu naknadu
za pristup telekomunikacijskom sustavu izravno T-Com-u,
i to po cijeni iz važećeg standardnog cjenika T-Com-a
neovisno o tarifnom paketu kojeg je krajnji korisnik koristio od T-Com-a neposredno prije aktivacije CPS usluge.

T-Com će isključiti
CPS uslugu u slijedećim slučajevima:

• ako Operator zatraži od T-Com-a
deaktiviranje CPS usluge,

• ako T-Com zaprimi
novi zahtjev za aktiviranje CPS-a od drugog operatora,

• ako dođe do prestanka pretplatničkog odnosa
između krajnjeg korisnika i T-Com-a iz bilo kojeg
razloga,

• ako dođe do prestanka pružanja usluga
međusobnog povezivanja između T-Com-a i Operatora.

U slučaju isključenja CPS usluge iz gore
navedenih razloga, Operator nema pravo tražiti od T-Com-a
naknadu štete, niti eventualna potraživanja koja Operator ima prema korisniku.

U slučaju isključenja CPS usluge, T-Com će o istome obavijestiti Operatora.

1.4. Odnos s krajnjim korisnicima

Operator samostalno određuje uvjete i cijene pružanja
usluga korisnicima putem CPS usluge te u vezi s tim uslugama samostalno uređuje
odnos sa svojim korisnicima.

Operator je obvezan obavijestiti svoje korisnike
koje usluge Operatora je moguće koristiti putem CPS usluge. Operator odgovara
T-Com-u za štetu koja mu može biti prouzročena u
slučaju da Operator nije točno, pravodobno i/ili na odgovarajući način
obavijestio svoje korisnike o uslugama koje im pruža, te o uslugama koje i
dalje pruža T-Com istim korisnicima.

2. NAKNADE

*2.1. Naknada za uspostavu usluge predodabira
operatora za Operatora – jednokratno*

Sukladno točki 15.4.3 Standardne ponude T-Com-a, za prilagodbu T-Com-ove
infrastrukture u svrhu implementacije CPS funkcionalnosti, profil svi pozivi,
Operator plaća jednokratnu naknadu u iznosu od 400.273,00 kuna te plaća naknade
iz točke 15.4.1. Standardne ponude T-Com-a.

U slučaju da je Operator ugovorio ugovorom o
međusobnom povezivanju pored usluge CPS i uslugu odabira operatora (CS), tada
se naknade iz točke 15.4.1. Standardne ponude T-Com-a
posebno ne plaćaju u svrhu implementacije CPS funkcionalnosti.

U slučaju uvođenja CPS funkcionalnosti za više
profila (CPS usluga segmentirana za različite vrste poziva), naknada za
implementaciju CPS funkcionalnosti za više profila bit će određena naknadno.

*2.2. Naknada za uspostavu usluge predodabira
operatora po korisničkom telefonskom broju – jednokratno*

Sukladno točki 15.4.3 Standardne ponude T-Com-a, za aktivaciju CPS usluge za pojedini korisnički
telefonski broj, T-Com će Operatoru naplatiti
jednokratnu naknadu za uspostavu CPS usluge po korisničkom telefonskom broju u
iznosu od 76,90 kuna.

*2.3. Ostale cijene za korištenje usluge CPS*

Cijene svih drugih usluga međusobnog povezivanja
iz Standardne ponude T-Com-a koje Operator koristi za
pružanje CPS usluga (npr. usluga terminiranja
prometa, usluga polaznog prometa itd.) određene su u,
i naplaćuju se, sukladno Standardnoj ponudi T-Com-a.

Odluka, NN 61/2005-1184